和宋中道元夕十一韻
作者：梅堯臣
朝代：宋

paragraphs: 鼓聲闐闐衆戲屯，百仞太華臨端門。
端門兩廊多結綵，公卿士女爭來奔。
接板連簾坐珠翠，簾疎不隔夭妍存。
車駕適從馳道入，燈如撒星天向昏。
赭衣已御鳳樓上，露臺宣看簇鈿轅。
山前絳綃垂霧薄，火龍矯矯紅波翻。
金吾不飭六街禁，少年追逐乘大宛。
呼庖索醑鬭豐美，東市憧憧西市喧。
持錢下數買歌笑，玉杓注飲琉璃盆。
落然遺俗監主簿，夜對經史多討論。
比諸豪俠乃自苦，明日苜蓿盈盤餐。